Vain alkuperäiset UN/ECE:n tekstit ovat kansainvälisen julkisoikeuden mukaan sitovia. Tämän säännön asema ja voimaantulopäivä on hyvä tarkastaa UN/ECE:n asiakirjan TRANS/WP.29/343 viimeisimmästä versiosta. Asiakirja saatavana osoitteessa

https://unece.org/status-1958-agreement-and-annexed-regulations

E-sääntö nro 163 – Yhdenmukaiset vaatimukset, jotka koskevat ajoneuvon hälytysjärjestelmän hyväksyntää ja ajoneuvon hyväksyntää sen hälytysjärjestelmän osalta [2021/2276]

Voimaantulopäivä: 30. syyskuuta 2021

Tämä asiakirja on ainoastaan dokumentointitarkoituksiin. Todistusvoimainen ja oikeudellisesti sitova teksti on seuraava: ECE/TRANS/WP.29/2021/50.

SISÄLTÖ

Sääntö

1. Soveltamisala

2. Määritelmät

3. Hyväksynnän hakeminen

4. Hyväksyntä

I osa – Ajoneuvon hälytysjärjestelmien hyväksyntä

5. Yleiset vaatimukset

6. Erityiset vaatimukset

7. Toimintaparametrit ja testausvaatimukset

8. Ohjeet

II osa – Ajoneuvon hyväksyntä sen hälytysjärjestelmän osalta

9. Määritelmät

10. Yleiset vaatimukset

11. Erityiset vaatimukset

12. Testausolosuhteet

13. Ohjeet

14. Ajoneuvotyypin muutokset ja hyväksynnän laajentaminen

15. Tuotannon vaatimustenmukaisuutta koskevat menettelyt

16. Seuraamukset vaatimustenmukaisuudesta poikkeavasta tuotannosta

17. Tuotannon lopettaminen

18. Hyväksyntätesteistä vastaavien tutkimuslaitosten sekä tyyppihyväksyntäviranomaisten nimet ja osoitteet

Liitteet

1 Ilmoituslomake

2 Ilmoitus

3 Hyväksyntämerkit

4 Vaatimustenmukaisuustodistuksen malli

5 Asennustodistuksen malli

6 Mekaanisilla avaimilla toimivia kytkimiä koskevat vaatimukset

7 Sähkömagneettinen yhteensopivuus

8 Matkustamon suojajärjestelmien testi

1. Soveltamisala

Tätä sääntöä sovelletaan seuraaviin:

1.1 Seuraavien hyväksyntä: a) ajoneuvon hälytysjärjestelmät, jotka on tarkoitettu ensisijaisesti luokkien M1 ja N1 (1) ajoneuvoihin, joiden suurin massa on enintään 2 tonnia, jos ajoneuvo varustetaan tällaisella laitteella b) luokkien M1 ja N1 ajoneuvot, joiden suurin massa on enintään 2 tonnia, niihin asennetun ajoneuvon hälytysjärjestelmän osalta (2).

1.2 Valmistajan pyynnöstä sopimuspuolet voivat myöntää hyväksyntiä muiden luokkien ajoneuvoille ja näihin ajoneuvoihin asennettaville ajoneuvon hälytysjärjestelmille.

1.3 Tätä sääntöä ei sovelleta radiotaajuuksiin riippumatta siitä, liittyvätkö ne ajoneuvon suojaamiseen luvattomalta käytöltä.

2. Määritelmät

2.1 ’Komponentilla’ tarkoitetaan ajoneuvon osaksi tarkoitettua laitetta, jonka on täytettävä tämän säännön vaatimukset ja joka voidaan tyyppihyväksyä erikseen, jos siitä tässä säännössä nimenomaisesti määrätään.

2.2 ’Erillisellä teknisellä yksiköllä’ tarkoitetaan ajoneuvon osaksi tarkoitettua laitetta, jonka on täytettävä tämän säännön vaatimukset ja joka voidaan tyyppihyväksyä erikseen, mutta ainoastaan yhden tai useamman määrätyn ajoneuvotyypin yhteydessä, jos siitä tässä säännössä nimenomaisesti määrätään.

2.3 ’Valmistajalla’ tarkoitetaan henkilöä tai tahoa, joka vastaa hyväksyntäviranomaiselle kaikista tyyppihyväksyntämenettelyyn liittyvistä seikoista ja tuotannon vaatimustenmukaisuuden varmistamisesta. Tämän henkilön tai tahon ei välttämättä tarvitse olla suoraan osallisena hyväksyntämenettelyn kohteena olevan ajoneuvon, järjestelmän, komponentin tai erillisen teknisen yksikön valmistuksen kaikissa vaiheissa.

2.4 ’Ajoneuvon hälytysjärjestelmällä’ tarkoitetaan yhteen tai useampaan ajoneuvotyyppiin asennettavaksi tarkoitettua järjestelmää, jonka tarkoituksena on ilmaista ajoneuvoon kohdistuvat murrot tai luvattomat toimenpiteet. Nämä järjestelmät voivat tarjota lisäsuojaa ajoneuvon luvatonta käyttöä vastaan.

2.5 ’Anturilla’ tarkoitetaan laitetta, joka on suunniteltu havaitsemaan muutos, jonka ajoneuvoon kohdistuva murto tai laiton toimenpide saattaa aiheuttaa.

2.6 ’Varoituslaitteella’ tarkoitetaan laitetta, joka ilmaisee, että ajoneuvoon on kohdistunut murto tai luvaton toimenpide.

2.7 ’Ohjauslaitteistolla’ tarkoitetaan laitteistoa, jota tarvitaan ajoneuvon hälytysjärjestelmän käynnistämiseen, katkaisemiseen ja testaamiseen sekä hälytyksen lähettämiseen varoituslaitteisiin.

2.8 ’Kytketyllä’ tarkoitetaan ajoneuvon hälytysjärjestelmän tilaa, jossa hälytys voi siirtyä varoituslaitteisiin.

2.9 ’Katkaistulla’ tarkoitetaan ajoneuvon hälytysjärjestelmän tilaa, jossa hälytys ei voi siirtyä varoituslaitteisiin.

2.10 ’Avaimella’ tarkoitetaan laitetta, joka on suunniteltu ja valmistettu vain sen avulla käytettäväksi suunnitellun ja valmistetun lukitusjärjestelmän käyttämiseen.

2.11 ’Ajoneuvon hälytysjärjestelmän tyypillä’ tarkoitetaan järjestelmiä, jotka eivät eroa merkittävästi toisistaan seuraavilta olennaisilta osin: a) valmistajan kauppanimi tai tavaramerkki b) anturin tyyppi c) varoituslaitteen tyyppi d) ohjauslaitteiston tyyppi.

2.12 ’Ajoneuvon hälytysjärjestelmän hyväksynnällä’ tarkoitetaan ajoneuvon hälytysjärjestelmän tyypin hyväksyntää kohdissa 5, 6 ja 7 esitettyjen vaatimusten mukaisesti.

2.13 ’Ajonestolaitteella’ tarkoitetaan laitetta, jonka on tarkoitus estää ajoneuvon vieminen pois ajamalla sitä sen oman moottorin avulla.

2.14 ’Vaarahälyttimellä’ ajoneuvoon asennettua laitetta, jonka avulla henkilö voi vaaratilanteessa hälyttää apua.

3. Hyväksynnän hakeminen

3.1 Ajoneuvotyypin tai komponenttityypin hyväksyntää tämän säännön mukaisesti hakee valmistaja.

3.2 Hakemukseen on liitettävä liitteessä 1 esitetyn mallin mukainen ilmoituslomake. Siinä on annettava kuvaus ajoneuvon hälytysjärjestelmän teknisistä ominaisuuksista sekä asennusmenetelmistä kullekin ajoneuvon merkille ja tyypille, johon ajoneuvon hälytysjärjestelmä on tarkoitus asentaa.

3.3 Hyväksyntätestien suorittamisesta vastaavalle tutkimuslaitokselle on toimitettava hyväksyttävää ajoneuvotyyppiä edustavat ajoneuvot tai komponentit.

4. Hyväksyntä

4.1 Jos tämän säännön mukaisesti hyväksyttäväksi toimitettu tyyppi täyttää tämän säännön soveltuvien osien vaatimukset, kyseiselle tyypille on myönnettävä hyväksyntä.

4.2 Kullekin hyväksytylle tyypille annetaan hyväksyntänumero. Sen kahdesta ensimmäisestä numerosta (tällä hetkellä 00 säännön ollessa yhä alkuperäisessä muodossaan) käy ilmi muutossarja, joka sisältää ne sääntöön tehdyt tärkeät tekniset muutokset, jotka ovat hyväksynnän myöntämishetkellä viimeisimmät. Sama sopimuspuoli ei saa antaa samaa numeroa toiselle tässä säännössä määritellylle ajoneuvo- tai komponenttityypille.

4.3 Tähän sääntöön perustuvasta tyyppihyväksynnästä tai tyyppihyväksynnän laajentamisesta on ilmoitettava tätä sääntöä soveltaville sopimuksen sopimuspuolille tämän säännön liitteessä 2 esitetyn mallin mukaisella lomakkeella.

4.4 Kaikkiin tämän säännön mukaisesti hyväksytyn tyypin mukaisiin ajoneuvoihin tai komponentteihin on kiinnitettävä näkyvästi ja hyväksyntälomakkeessa määriteltyyn helposti havaittavaan paikkaan kansainvälinen hyväksyntämerkki, jonka osat ovat seuraavat:

4.4.1 E-kirjain ja hyväksynnän myöntäneen maan tunnusnumero ( 3 ) jotka ovat ympyrän sisällä, ja

4.4.2 tämän säännön numero, R-kirjain, viiva ja hyväksyntänumero, jotka sijaitsevat kohdassa 4.4.1 tarkoitetun ympyrän oikealla puolella.

4.5 Jos tyyppi vastaa sopimuksen liitteenä olevan yhden tai useamman muun säännön mukaisesti hyväksyttyä tyyppiä maassa, joka on myöntänyt hyväksynnän tämän säännön mukaisesti, kohdassa 4.4.1 kuvattua tunnusta ei tarvitse toistaa. Tällöin niiden sääntöjen numerot, joiden mukaisesti on myönnetty hyväksyntä maassa, joka on myöntänyt hyväksynnän tämän säännön mukaisesti, on sijoitettava pystysarakkeisiin kohdassa 4.4.1 tarkoitetun tunnuksen oikealle puolelle.

4.6 Hyväksyntämerkin on oltava selvästi luettavissa ja pysyvä.

4.7 Jos kyseessä on ajoneuvo, hyväksyntämerkki on sijoitettava valmistajan kiinnittämään ajoneuvon tyyppikilpeen tai lähelle sitä.

4.8 Jos komponentti hyväksytään erikseen hälytysjärjestelmänä, valmistajan on kiinnitettävä hyväksyntämerkki laitteen pääosaan tai -osiin.

4.9 Tämän säännön liitteessä 3 annetaan esimerkkejä hyväksyntämerkeistä.

4.10 Kohdassa 4.4 tarkoitetun hyväksyntämerkin kiinnittämisen vaihtoehtona on jokaisen myytäväksi tarjottavaan ajoneuvon hälytysjärjestelmän mukana toimitettava vaatimustenmukaisuustodistus.

4.10.1 Jos ajoneuvon hälytysjärjestelmän valmistaja toimittaa ajoneuvonvalmistajalle merkitsemättömän hälytysjärjestelmän kyseisen valmistajan asennettavaksi alkuperäisvarusteena ajoneuvomalliin tai ajoneuvomallisarjaan, hälytysjärjestelmän valmistajan on toimitettava ajoneuvonvalmistajalle vaatimustenmukaisuustodistuksesta riittävä määrä kappaleita, jotta kyseinen valmistaja voi hankkia tämän säännön mukaisen ajoneuvon hyväksynnän.

4.10.2 Jos ajoneuvon hälytysjärjestelmä koostuu erillisistä komponenteista, sen pääkomponentissa tai -komponenteissa on oltava viitemerkki ja vaatimustenmukaisuustodistuksessa on esitettävä luettelo tällaisista viitemerkeistä.

4.10.3 Tämän säännön liitteessä 4 esitetään vaatimustenmukaisuustodistuksen malli.

I osa – Ajoneuvon hälytysjärjestelmien hyväksyntä

5. Yleiset vaatimukset

5.1 Ajoneuvon hälytysjärjestelmän on annettava varoitussignaali, jos ajoneuvoon kohdistuu murto tai luvaton toimenpide. Varoitus on annettava äänimerkillä. Siihen voi lisäksi liittyä optisia varoituslaitteita, ja se voi olla radiohälytys tai mikä tahansa näiden yhdistelmä.

5.2 Ajoneuvon hälytysjärjestelmät on suunniteltava, valmistettava ja asennettava siten, että ajoneuvo vastaa järjestelmän asennuksen jälkeen edelleen sovellettavia teknisiä vaatimuksia, erityisesti sähkömagneettisen yhteensopivuuden osalta.

5.3 Ajoneuvon hälytysjärjestelmän asentaminen ajoneuvoon ei saa vaikuttaa ajoneuvon ominaisuuksiin (kun laitetta ei ole kytketty) tai käyttöturvallisuuteen.

5.4 Hälytysjärjestelmä ja sen komponentit eivät saa kytkeytyä vahingossa varsinkaan moottorin käydessä.

5.5 Ajoneuvon hälytysjärjestelmän tai sen sähkönsyötön vika ei saa vaikuttaa ajoneuvon toimintaturvallisuuteen.

5.6 Ajoneuvon hälytysjärjestelmän ja sen komponenttien sekä niiden ohjaamien osien on oltava suunniteltu, rakennettu tai asennettu siten, että on mahdollisimman pieni riski, että joku saattaa ne toimintakelvottomiksi tai tuhoaa ne nopeasti ja huomiota herättämättä esimerkiksi käyttämällä yleisesti saatavilla olevia, halpoja ja helposti kätkettäviä työkaluja, laitteita tai välineitä.

5.7 Ajoneuvon hälytysjärjestelmän kytkentä- ja katkaisemistapa on suunniteltava siten, että se täyttää tämän säännön vaatimuksia. Tämän säännön osan II piiriin kuuluvat komponenttien sähköiset kytkennät sallitaan.

5.8 Hälytysjärjestelmä on varustettava siten, että varoitussignaalipiirissä ilmenevä oikosulku ei millään tavoin estä järjestelmän toimintaa katkaistua piiriä lukuun ottamatta.

5.9 Hälytysjärjestelmään voi kuulua ajonestolaite, joka täyttää E-säännön nro 162 (ajonestolaite) tai E-säännön nro 116, täydennys 7 alkuperäiseen versioon, tai E-säännön nro 97, täydennys 8 muutossarjaan 01, vaatimukset.

6. Erityiset vaatimukset

6.1 Suoja

6.1.1 Erityiset vaatimukset

Ajoneuvon hälytysjärjestelmän on vähintäänkin havaittava ja ilmaistava ajoneuvon minkä tahansa oven, konepellin ja matkatavaratilan avaaminen. Valonlähteiden, esim. matkustajatilan valon, vioittuminen tai sammuttaminen ei saa haitata valvontatoimintoa.

Lisäanturit, jotka ilmaisevat tai näyttävät esimerkiksi

a) ajoneuvoon tunkeutumisen (esim. matkustamon, ikkunoiden käytön taikka lasipinnan rikkoutumisen valvonta), tai

b) ajoneuvon varkauden yrityksen (esim. kallistusanturi),

ovat sallittuja, ja järjestelmässä tulee ottaa huomioon menetelmät hälyttimen tarpeettoman laukaisemisen estämiseksi (= väärä hälytys, ks. kohta 6.1.2).

Mikäli nämä lisäanturit tuottavat hälytyssignaalin myös murron (esim. ikkunapinnan rikkomisen) jälkeen tai ulkoisten vaikutusten (esim. tuulen) vuoksi, jonkin yllä mainituista antureista kytkemä hälytyssignaali saa kytkeytyä enintään 10 kertaa samalla ajoneuvon hälytysjärjestelmän toimintajaksolla.

Tässä tapauksessa toimintajakso päättyy, kun ajoneuvon käyttäjä luvallisesti katkaisee järjestelmän toiminnan.

Eräät lisäanturityypit, joilla esimerkiksi tarkkaillaan matkustamoa (ultraääni, infrapuna) tai havaitaan ajoneuvon kallistuminen, voidaan poistaa käytöstä tarkoituksellisesti. Tämä on tehtävä erityisellä toimenpiteellä aina ennen ajoneuvon hälytysjärjestelmän kytkemistä toimintaan. Antureita ei saa voida poistaa käytöstä, kun hälytysjärjestelmä on kytketyssä tilassa.

6.1.2 Suoja vääriltä hälytyksiltä

6.1.2.1 Suojasta on huolehdittava soveltuvilla toimenpiteillä, kuten seuraavilla: a) mekaaniset ratkaisut ja sähkövirtapiirin suunnittelu siten, että ne vastaavat moottoriajoneuvoihin sovellettavia erityisiä vaatimuksia b) hälytysjärjestelmään ja sen komponentteihin sovellettavien toiminta- ja ohjausperiaatteiden valinta ja toteuttaminen. On varmistettava, ettei ajoneuvon hälytysjärjestelmä voi kytkettynä eikä katkaistuna aiheuttaa hälytyssignaalin tarpeetonta antamista tilanteessa, johon liittyy a) ajoneuvoon kohdistuva isku: kohdassa 7.2.13 esitetty testi b) sähkömagneettinen yhteensopivuus: kohdassa 7.2.12 esitetty testi c) akun jännitteen aleneminen jatkuvan purkautumisen seurauksena: kohdassa 7.2.14 esitetty testi d) väärä hälytys matkustamon tarkkailussa: kohdassa 7.2.15 esitetty testi.

6.1.2.2 Jos hyväksynnän hakija pystyy osoittamaan esimerkiksi teknisen aineiston avulla, että suoja vääriä hälytyksiä vastaan on tyydyttävä, hyväksyntätesteistä vastaava tutkimuslaitos ei välttämättä edellytä kaikkien edellä mainittujen testien suorittamista.

6.2 Äänihälytys

6.2.1 Yleistä

Varoitusäänen on oltava selvästi kuultavissa ja tunnistettavissa ja erotuttava selvästi muista tieliikenteessä käytettävistä äänimerkeistä.

Alkuperäisvarusteena asennetun äänimerkinantolaitteen lisäksi voidaan asentaa erillinen äänimerkinantolaite ajoneuvon hälytysjärjestelmän valvomaan osaan ajoneuvoa, jossa se on suojattava siten, että siihen ei pääse helposti tai nopeasti käsiksi.

Jos käytetään kohdassa 6.2.3.1 esitetyt vaatimukset täyttävää erillistä äänimerkinantolaitetta, ajoneuvon hälytysjärjestelmä voi laukaista myös alkuperäisvarusteena asennetun äänimerkinantolaitteen, kunhan alkuperäisvarusteena asennetun laitteen peukalointi (usein helpommin ulottuvilla) ei vaikuta erillisen laitteen toimintaan.

6.2.2 Äänimerkin kesto

Vähintään: 25 s

Enintään: 30 s

Äänimerkki voidaan antaa uudelleen vasta ajoneuvoon kohdistuvan seuraavan luvattoman toimenpiteen yhteydessä eli edellä mainitun ajan kuluttua umpeen (rajoitukset: ks. kohdat 6.1.1 ja 6.1.2).

Hälytysjärjestelmän katkaisemisen on katkaistava signaali välittömästi.

6.2.3 Äänimerkkiä koskevat vaatimukset

6.2.3.1 Korkeudeltaan muuttumatonta ääntä tuottava (tasaisella taajuusalueella toimiva) laite, esim. äänitorvi: E-säännössä nro 28 olevan I osan mukaiset akustiset ym. ominaisuudet. Katkosignaali: Laukaisutaajuus 2 ± 1 Hz Signaalin kesto = tauon kesto ± 10 prosenttia

6.2.3.2 Taajuudeltaan vaihtelevaa ääntä tuottava laite: akustiset ym. ominaisuudet E-säännössä nro 28 olevan I osan mukaisesti, mutta siirtyminen molempiin suuntiin tapahtuu samalla tavalla kohtuullisen laajalla taajuuskaistalla, joka sijoittuu edellä mainitulle taajuusalueelle (1 800 – 3 550 Hz). Siirtymätaajuus 2 ± 1 Hz

6.2.3.3 Äänitaso Äänilähteen on oltava a) joko E-säännössä nro 28 olevan I osan mukaisesti hyväksytty äänimerkinantolaite tai b) E-säännössä nro 28 olevan I osan kohtien 6.1 ja 6.2 vaatimukset täyttävä laite. Jos kuitenkin käytetään eri äänilähdettä kuin alkuperäisvarusteena olevaa äänimerkinantolaitetta, vähimmäisäänitasoa voidaan pienentää E-säännössä 28 olevan I osan mukaisesti mitatulle tasolle 100 dB(A).

6.3 Optinen varoitus, jos sellainen on

6.3.1 Yleistä

Ajoneuvoon kohdistuneen murron tai luvattoman toimenpiteen yhteydessä laitteen on aktivoitava kohdissa 6.3.2 ja 6.3.3 tarkoitettu optinen varoitus.

6.3.2 Optisen varoituksen kesto

Optisen varoituksen keston on oltava 25 sekunnista 5 minuuttiin hälytyksen laukeamisesta. Hälytysjärjestelmän toiminnan katkaisemisen on katkaistava varoitus välittömästi.

6.3.3 Optisen varoituksen tyyppi

Ajoneuvon kaikki suuntavalaisimet ja/tai matkustamon valo sekä kaikki samassa virtapiirissä olevat valaisimet vilkkuvat.

Laukaisutaajuus 2 ± 1 Hz

Myös muut kuin äänimerkkiin tahdistetut varoitussignaalit ovat sallittuja.

Signaalin kesto = tauon kesto ± 10 prosenttia

6.4 Radiohälytys (radiokutsu), jos sellainen on

Ajoneuvon hälytysjärjestelmään voi kuulua laite, joka antaa hälytyssignaalin radiolähettimen avulla.

6.5 Hälytysjärjestelmän kytkennän lukitus

6.5.1 Kun moottori on käynnissä, hälytysjärjestelmää ei saa voida kytkeä toimintaan tarkoituksellisesti eikä tahattomasti.

6.6 Ajoneuvon hälytysjärjestelmän kytkeminen ja katkaiseminen

6.6.1 Kytkeminen

Kaikki sopivat keinot ajoneuvon hälytysjärjestelmän kytkemiseksi ovat sallittuja, kunhan ne eivät aiheuta vääriä hälytyksiä.

6.6.2 Katkaiseminen

Ajoneuvon hälytysjärjestelmän toiminta on voitava katkaista käyttämällä jotakin seuraavista laitteista tai niiden yhdistelmää. Myös muut vastaavan tuloksen antavat laitteet sallitaan.

6.6.2.1 Ulkopuolelta käytettävä (tämän säännön liitteen 6 vaatimusten mukainen) mekaaninen avain, jossa on vähintään 1 000 eri yhdistelmävaihtoehtoa ja joka voi olla yhdistetty ajoneuvon keskuslukitusjärjestelmään.

6.6.2.2 Sähköinen tai elektroninen laite, esimerkiksi kaukosäädin, jossa on vähintään 50 000 yhdistelmävaihtoehtoa ja johon kuuluu vaihtuva koodi ja/tai vähintään kymmenen päivän vähimmäiskiertoaika esim. siten, että vähintään 50 000 yhdistelmän tapauksessa kullakin 24 tunnin jaksolla on enintään 5 000 yhdistelmävaihtoehtoa.

6.6.2.3 Suojatun matkustamon sisällä oleva mekaaninen avain tai sähköinen tai elektroninen laite, jossa on viivetoiminto ajoneuvosta poistumista ja siihen nousemista varten.

6.7 Viive ajoneuvosta poistumista varten

Jos ajoneuvon hälytysjärjestelmän kytkemiseen tarkoitettu kytkin on asennettu suojatun alueen sisäpuolelle, on varattava tietty aika ajoneuvosta poistumiselle. Viiveeksi on voitava säätää 15–45 sekuntia kytkimen käytöstä luettuna. Viive voi olla säädettävissä käyttäjän tarpeiden mukaan.

6.8 Viive ajoneuvoon nousemista varten

Jos ajoneuvon hälytysjärjestelmän katkaisukytkin on asennettu suojatun alueen sisäpuolelle, on äänimerkin ja optisten varoitusten antamista voitava viivyttää vähintään 5 ja enintään 15 sekuntia. Viive voi olla säädettävissä käyttäjän tarpeiden mukaan.

6.9 Toimintatilanäyttö

6.9.1 Ajoneuvon hälytysjärjestelmän toimintatila (kytketty/katkaistu, kytketyn tilan muuttuminen katkaistuksi ja päinvastoin) voidaan esittää matkustamossa olevalla optisella näytöllä ja sen ulkopuolella näytettävillä optisilla signaaleilla. Matkustamon ulkopuolella käytettävien optisten varoitusten taikka valaisimen ja merkkivalolaitteiden käytössä on noudatettava E-säännön nro 48 vaatimuksia.

6.9.2 Mahdollisista toimintatilan lyhytaikaisista muutoksista, kuten siirtymisestä kytketystä tilasta katkaistuun tilaan ja päinvastoin, on ilmoitettava optisella signaalilla kohdan 6.9.1 mukaisesti. Tämä optinen signaali voidaan antaa myös suuntavalaisimien ja/tai matkustamon valaisimien samanaikaisella käytöllä. Suuntavalaisimilla annettava optinen signaali saa kuitenkin kestää enintään kolme sekuntia.

6.10 Virtalähde

Ajoneuvon hälytysjärjestelmän virtalähteenä on oltava joko ajoneuvon akku tai ladattava akku. Laitteessa voidaan käyttää myös ladattavaa tai ei-ladattavaa lisäakkua, mikäli sellainen on käytettävissä. Nämä akut eivät missään tapauksessa saa syöttää energiaa muille ajoneuvon sähköjärjestelmän osille.

6.11 Vaihtoehtoisia toimintoja koskevat vaatimukset

6.11.1 Automaattivalvonta, automaattinen vianilmoitin

Ajoneuvon hälytysjärjestelmää kytkettäessä voidaan käyttää automaattivalvontaa, joka havaitsee mahdollisesti poikkeavat tilanteet, kuten auki olevat ovet, ja ilmoittaa niistä.

6.11.2 Vaarahälytin

Vaarahälytin saa antaa hälytyksen optisella ja/tai äänimerkillä ja/tai radion välityksellä riippumatta ajoneuvon hälytysjärjestelmän tilasta (kytketty tai katkaistu) ja/tai toiminnoista. Hälytys on laukaistava ajoneuvon sisäpuolelta, eikä se saa vaikuttaa ajoneuvon hälytysjärjestelmän tilaan (kytketty tai katkaistu). Lisäksi ajoneuvon käyttäjän on voitava katkaista hälytys. Kun hälytys annetaan äänimerkillä, sen kestoa ei saa rajoittaa. Vaarahälytin ei saa estää moottorin käyttöä eikä sammuttaa käynnissä olevaa moottoria.

7. Toimintaparametrit ja testausvaatimukset

7.1 Toimintaparametrit

Kaikkien ajoneuvon hälytysjärjestelmän komponenttien on toimittava moitteettomasti seuraavissa olosuhteissa.

7.1.1 Ympäristön olosuhteet

Ympäristön lämpötilan on oltava jompikumpi seuraavista:

a) – 40 –+ 85 °C matkustamoon tai tavaratilaan asennettavien osien tapauksessa

b) – 40 –+ 125 °C moottoritilaan asennettavien osien tapauksessa, ellei toisin määrätä.

7.1.2 Asennuksen suojausluokka

Asennusten on oltava seuraavien standardin IEC 60529:1989 mukaisten suojausluokkien mukaisia:

a) IP 40 matkustamoon asennettavien osien tapauksessa

b) IP 42 avoautojen / laskettavalla kuomulla varustettujen ajoneuvojen ja irrotettavalla kuomulla varustettujen ajoneuvojen matkustajatilaan asennettavien osien tapauksessa, jos laitteen sijoittaminen edellyttää korkeampaa suojausluokkaa kuin IP 40

c) IP 54 kaikkien muiden osien tapauksessa.

Ajoneuvon hälytysjärjestelmän valmistajan on ilmoitettava asennusohjeissa mahdolliset asennettavien osien sijoittelua koskevat rajoitukset, jotka liittyvät pölyn, veden ja lämmön sietoon.

7.1.3 Säänkestävyys

Seitsemän vuorokautta standardin IEC 60068-2-30:1980 mukaisesti.

7.1.4 Sähköolosuhteet

Nimellissyöttöjännite: 12 V

Käyttöjännitealue: 9–15 V kohdan 7.1.1 mukaisessa lämpötilassa

Sallittu aika ylijännitteellä 23 °C:ssa:

U = 18 V, enintään 1 tunti

U = 24 V, enintään 1 minuutti.

7.2 Testausolosuhteet

7.2.1 Toimintatestit

Jos jotkin kohdissa 7.2.3, 7.2.4, 7.2.5, 7.2.6 ja 7.2.8.4 ennen toimintatestejä edellytetyistä testeistä tehdään sarjana yhdelle ajoneuvon hälytysjärjestelmälle, voidaan tehdä yksi toimintatesti sen jälkeen, kun valitut testit on saatu päätökseen, sen sijaan, että kyseisissä kohdissa edellytetyt toimintatestit tehtäisiin kunkin valitun testin jälkeen. Ajoneuvonvalmistajien ja osantoimittajien on taattava tyydyttävät tulokset ainoastaan muista kuin sarjana tehdyistä testausmenettelyistä.

7.2.1.1 On tarkastettava, että ajoneuvon hälytysjärjestelmä vastaa seuraavia vaatimuksia: Hälytyksen kesto on kohtien 6.2.2 ja 6.3.2 mukainen. Taajuus ja kytketyn ja katkaistun tilan ajallinen suhde ovat kohtien 6.3.3 ja 6.2.3.1 tai 6.2.3.2 mukaiset. Hälytyssyklien määrä on kohdan 6.1.1 mukainen (tapauksen mukaan). Hälytysjärjestelmän kytkennän lukitus tarkastetaan kohdan 6.5 mukaisesti.

7.2.1.2 Normaalit testausolosuhteet Jännite U = 12 ± 0,2 V Lämpötila T = 23 ± 5 °C

7.2.2 Lämpötila- ja jännitevaihtelun sieto

Kohdassa 7.2.1.1 esitettyjen vaatimusten täyttyminen on tarkastettava myös seuraavissa olosuhteissa:

7.2.2.1 Testilämpötila : T = – 40 ± 2 °C Testijännite : U = 9 ± 0,2 V Kesto : 4 tuntia

7.2.2.2 Matkustajatilaan tai tavaratilaan asennettavat osat: Testilämpötila : T = + 85 ± 2 °C Testijännite : U = 15 ± 0,2 V Kesto : 4 tuntia

7.2.2.3 Moottoritilaan asennettavat osat, ellei toisin määrätä: Testilämpötila : T = + 125 ± 2 °C Testijännite : U = 15 ± 0,2 V Kesto : 4 tuntia

7.2.2.4 Ajoneuvon hälytysjärjestelmään syötetään 1 tunnin ajan 18 ± 0,2 V:n ylijännitettä sekä kytketyssä että katkaistussa tilassa.

7.2.2.5 Ajoneuvon hälytysjärjestelmään syötetään 1 minuutin ajan 24 ± 0,2 V:n ylijännitettä sekä kytketyssä että katkaistussa tilassa.

7.2.3 Käyttöturvallisuus vieraassa aineessa ja vedessä suoritetun tiiviystestin jälkeen

Standardin IEC 60529:1989 mukaisen vieraassa aineessa ja vedessä suoritetun tiiviystestin jälkeen toistetaan kohdassa 7.1.2 tarkoitettujen suojausluokkien osalta kohdan 7.2.1 mukaiset toimintatestit.

Tutkimuslaitoksen suostumuksella tätä vaatimusta ei tarvitse soveltaa seuraavissa tapauksissa:

a) Ajoneuvon hälytysjärjestelmän tyyppihyväksyntä erillisenä teknisenä yksikkönä Ajoneuvon hälytysjärjestelmän valmistajan on i) täsmennettävä ilmoituslomakkeen (liite 1) kohdassa 4.5, että ajoneuvon hälytysjärjestelmään ei ole sovellettu tämän kohdan vaatimusta (tämän säännön kohdan 7 mukaisesti) ja ii) lueteltava ilmoituslomakkeen kohdassa 4.1 ajoneuvot, joihin ajoneuvon hälytysjärjestelmä on tarkoitettu asennettavaksi, ja annettava kohdassa 4.2 asennusta koskevat vaatimukset.

b) Ajoneuvon tyyppihyväksyntä hälytysjärjestelmän osalta Ajoneuvonvalmistajan on täsmennettävä ilmoituslomakkeen (liitteen 1) kohdassa 4.5, että tämän kohdan vaatimusta ei sovelleta ajoneuvon hälytysjärjestelmään sen asentamiseen liittyvien seikkojen vuoksi, ja esitettävä tästä osoitukseksi asiaan liittyvät asiakirjat.

c) Ajoneuvon tyyppihyväksyntä erillisenä teknisenä yksikkönä tyyppihyväksytyn ajoneuvon hälytysjärjestelmän asennuksen osalta Ajoneuvonvalmistajan on täsmennettävä ilmoituslomakkeen (liite 1) kohdassa 4.5, että tämän kohdan vaatimusta ei sovelleta ajoneuvon hälytysjärjestelmän asennukseen, kun asennusta koskevat vaatimukset täyttyvät. Tätä vaatimusta ei sovelleta tapauksissa, joissa liitteen 2 kohdassa 4.5 edellytetyt tiedot on jo toimitettu erillisen teknisen yksikön hyväksymistä varten.

7.2.4 Käyttöturvallisuus kondenssivesitestin jälkeen

Standardin IEC 60068-2-30:1980 mukaisesti suoritetun kosteusresistenssitestin jälkeen toistetaan kohdan 7.2.1 mukaiset toimintatestit.

7.2.5 Turvallisuustesti käännetyn napaisuuden varalta

Ajoneuvon hälytysjärjestelmän ja sen komponenttien on kestettävä napaisuuden muutos 13 V:iin asti kahden minuutin ajan. Tämän testin jälkeen toistetaan kohdan 7.2.1 mukaiset toimintatestit tarvittaessa varokkeiden vaihtamisen jälkeen.

7.2.6 Turvallisuustesti oikosulkujen varalta

Ajoneuvon hälytysjärjestelmän kaikissa sähkökytkennöissä on oltava maadoituskapasiteetti enintään 13 V:n oikosulkujen varalta ja/tai niiden on oltava suojattu varokkeilla. Tämän testin jälkeen toistetaan kohdan 7.2.1 mukaiset toimintatestit tarvittaessa varokkeiden vaihtamisen jälkeen.

7.2.7 Energiankulutus toimintaan kytkettynä

Kun ajoneuvon hälytysjärjestelmä on kytketty toimintaan, koko järjestelmän, toimintatilan näyttö mukaan luettuna, energiankulutus kohdassa 7.2.1.2 annetuissa olosuhteissa saa keskimäärin olla enintään 20 mA.

Tutkimuslaitoksen suostumuksella tätä vaatimusta ei tarvitse soveltaa seuraavissa tapauksissa:

a) Ajoneuvon hälytysjärjestelmän tyyppihyväksyntä erillisenä teknisenä yksikkönä Ajoneuvon hälytysjärjestelmän valmistajan on i) täsmennettävä ilmoituslomakkeen (liite 1) kohdassa 4.5, että ajoneuvon hälytysjärjestelmään ei ole sovellettu tämän kohdan vaatimusta (tämän säännön kohdan 7 mukaisesti) ii) lueteltava ilmoituslomakkeen kohdassa 4.1 ajoneuvot, joihin ajoneuvon hälytysjärjestelmä on tarkoitettu asennettavaksi, ja annettava kohdassa 4.2 asennusta koskevat vaatimukset. ja iii) todistettava, että energiankulutusvaatimukset eivät ylity ja esitettävä tästä osoitukseksi asiaan liittyvät asiakirjat.

b) Ajoneuvon tyyppihyväksyntä hälytysjärjestelmän osalta Valmistajan on täsmennettävä ilmoituslomakkeen (liite 2) kohdassa 4.3.1.1, että tämän kohdan vaatimusta ei sovelleta hälytysjärjestelmään sen asentamiseen liittyvien seikkojen vuoksi, ja esitettävä tästä osoitukseksi asiaan liittyvät asiakirjat.

c) Ajoneuvon tyyppihyväksyntä erillisenä teknisenä yksikkönä tyyppihyväksytyn ajoneuvon hälytysjärjestelmän asennuksen osalta Ajoneuvonvalmistajan on täsmennettävä ilmoituslomakkeen (liite 2) kohdassa 4.3.1.1, että tämän kohdan vaatimusta ei sovelleta ajoneuvon hälytysjärjestelmän asennukseen, kun asennusta koskevat vaatimukset täyttyvät. Tätä vaatimusta ei sovelleta tapauksissa, joissa liitteen 2 kohdassa 4.3.1.1 edellytetyt tiedot on jo toimitettu erillisen teknisen yksikön hyväksymistä varten.

7.2.8 Käyttöturvallisuus tärinänsietotestin jälkeen

7.2.8.1 Tässä testissä komponentit jaetaan kahteen tyyppiin: Tyyppi 1 : ajoneuvoon normaalisti asennettavat komponentit Tyyppi 2 : moottoriin kiinnitettäviksi tarkoitetut komponentit.

7.2.8.2 Altistetaan komponentit tai hälytysjärjestelmä sinimuotoiselle tärinälle, jolla on seuraavat ominaisuudet: 7.2.8.2.1 Tyypin 1 tapauksessa Taajuus vaihtelee välillä 10–500 Hz, suurin amplitudi on ±5 mm ja enimmäiskiihtyvyys 3 g (nollasta huippuun). 7.2.8.2.2 Tyypin 2 tapauksessa Taajuus vaihtelee välillä 20–300 Hz, suurin amplitudi on ±2 mm ja enimmäiskiihtyvyys 15 g (nollasta huippuun). 7.2.8.2.3 Tyypit 1 ja 2: Taajuusvaihtelu on 1 oktaavi/minuutti. Syklien lukumäärä on 10, ja testi tehdään kutakin kolmea akselia pitkin. Tärinän matalaa taajuutta käytetään pysyvän enimmäisamplitudin kohdalla ja suurinta vakaata kiihtyvyyttä korkean taajuuden kohdalla.

7.2.8.3 Ajoneuvon hälytysjärjestelmään kytketään testin ajaksi sähkövirta. Kaapelia on tuettava 200 mm:n jälkeen.

7.2.8.4 Tärinätestin jälkeen toistetaan kohdan 7.2.1 mukaiset toimintatestit.

7.2.9 Kestävyystesti

Laukaistaan kohdassa 7.2.1.2 täsmennetyissä testausolosuhteissa 300 täydellistä hälytyssykliä (äänimerkki ja/tai optinen varoitus) siten, että äänimerkinantolaite saa levätä viisi minuuttia.

7.2.10 Ulkopuolisen (ajoneuvon ulkopuolelle asennetun) avainkytkimen testit

Seuraavat testit tehdään vain siinä tapauksessa, että alkuperäisvarusteena asennettu oven lukitussylinteri ei ole käytössä.

7.2.10.1 Avaimella toimiva kytkin on suunniteltava ja valmistettava siten, että se on täysin toimintakykyinen myös sen jälkeen, kun on tehty 2 500 käynnistys-/katkaisusykliä molempiin suuntiin ja sen jälkeen vähintään 96 tunnin suolavesiruiskutus standardin IEC 68-2-11-1981 korroosionkestävyystestin mukaisesti.

7.2.11 Matkustamon suojajärjestelmien testi

Hälytyksen on lauettava, kun matkustamoon työnnetään etuoven avoimen ikkunan kautta kooltaan 0,2 × 0,15 m olevaa levyä eteenpäin tienpinnan suuntaisesti 0,3 metrin verran (mitattuna pystytason keskipisteestä) siten, että levy on 45 asteen kulmassa ajoneuvon pituussuuntaiseen keskilinjaan nähden ja työntönopeus on 0,4 m/s (ks. tämän säännön liitteessä 8 olevat piirustukset.)

7.2.12 Sähkömagneettinen yhteensopivuus

Ajoneuvon hälytysjärjestelmälle tehdään liitteessä 7 mainitut testit.

Tässä tapauksessa katsotaan, että ajoneuvon hälytysjärjestelmä, joka täyttää kaikki toimintatilavaatimukset liitteen 7 testeissä, ei aiheuta hälytysäänisignaalin tarpeetonta laukeamista kohdan 6.1.2.1 vaatimusten valossa.

Toimintatilan vaatimustenmukaisuuden osalta kussakin testissä katsotaan, että ajoneuvon hälytysjärjestelmä, joka on suunniteltu laukaisemaan hälytys kytketyssä tilassa joissakin liitteessä 7 annetuissa testiolosuhteissa ja joka laukaisee hälytyksen testeissä, toimii suunnitellulla tavalla testeissä, ja sen katsotaan näin ollen täyttävän testien toimintatilavaatimukset. Ajoneuvon hälytysjärjestelmän valmistajan on osoitettava tämä toimittamalla asiaa koskevat asiakirjat.

7.2.13 Suojaus väärältä hälytykseltä ajoneuvoon kohdistuvan iskun yhteydessä

On tarkastettava, että jos ajoneuvon korin johonkin osaan tai lasipintoihin kohdistuu läpimitaltaan 165 mm:n suuruisen puolipallomaisen, kovuudeltaan 70 ± 10 Shore A olevan esineen aiheuttama isku, jonka voimakkuus on enintään 4,5 joulea, isku ei laukaise väärää hälytystä.

7.2.14 Suojaus väärältä hälytykseltä jännitteen alenemisen yhteydessä

On tarkastettava, että jatkuvan käytön vuoksi tapahtuva pääakun jännitteen hidas aleneminen, joka on 0,5–3 V tunnissa, ei laukaise väärää hälytystä.

Testiolosuhteet: ks. kohta 7.2.1.2.

7.2.15 Matkustamon suojajärjestelmien väärältä hälytykseltä suojausta koskeva testi

Kohdan 6.1.1 mukaiset matkustamon suojaukseen tarkoitetut järjestelmät on testattava yhdessä ajoneuvon kanssa normaaleissa testausolosuhteissa (kohta 7.2.1.2).

Valmistajan ohjeiden mukaisesti asennettu järjestelmä ei saa antaa hälytystä, kun sille tehdään kohdassa 7.2.13 kuvattu testi 5 kertaa 0,5 sekunnin välein.

Kun ajoneuvon ikkunat ovat kiinni, ajoneuvoon koskettavan tai sen ulkopuolella liikkuvan henkilön läsnäolo ei saa aiheuttaa väärää hälytystä.

8. Ohjeet

Jokaisen ajoneuvon hälytysjärjestelmän mukana on oltava seuraavat ohjeet:

8.1 Asennusohjeet: 8.1.1 Luettelo ajoneuvoista ja ajoneuvomalleista, joihin laite on tarkoitettu. Tämä luettelo voi olla tarkka tai yleinen, esim. ”kaikki bensiinimoottorilla ja negatiivisesti maadoitetulla 12 voltin akulla varustetut autot”. 8.1.2 Selkeiden valokuvien ja/tai piirustusten avulla kuvattu asennusmenetelmä. 8.1.3 Jos ajoneuvon hälytysjärjestelmään kuuluu ajonestolaite, on lisäksi annettava ohjeet E-säännön nro 162 (ajonestolaite) tai E-säännön nro 116, täydennys 7 alkuperäiseen versioon, tai E-säännön nro 97, täydennys 8 muutossarjaan 01, vaatimusten noudattamiseksi.

8.2 Asennustodistuksen malli, josta annetaan esimerkki liitteessä 5.

8.3 Ajoneuvon hälytysjärjestelmän ostajalle osoitettu yleinen ohje, jossa pyydetään kiinnittämään huomiota seuraaviin seikkoihin: a) Ajoneuvon hälytysjärjestelmä on asennettava valmistajan ohjeiden mukaisesti. b) On suositeltavaa käyttää ammattiasentajaa (ostaja voi pyytää ajoneuvon hälytysjärjestelmän valmistajalta tietoa hyväksytyistä asentajista). c) Asentaja täyttää ajoneuvon hälytysjärjestelmän mukana annetun asennustodistuksen.

8.4 Käyttöohjeet

8.5 Huolto-ohjeet

8.6 Järjestelmään tehtäviä muutoksia tai lisäyksiä koskeva yleinen varoitus. Tällaiset muutokset tai lisäykset kumoavat automaattisesti kohdassa 8.2 tarkoitetun asennustodistuksen.

8.7 Tieto tämän säännön kohdassa 4.4 mainitun kansainvälisen hyväksyntämerkin ja/tai tämän säännön kohdassa 4.10 tarkoitetun kansainvälisen vaatimustenmukaisuustodistuksen sijainnista.

II osa – Ajoneuvon hyväksyntä sen hälytysjärjestelmän osalta

Jos ajoneuvon hälytysjärjestelmä, joka on hyväksytty tämän säännön I osan taikka E-säännön nro 116, täydennys 7 alkuperäiseen versioon, tai E-säännön nro 97, täydennys 8 muutossarjaan 01, mukaisesti, asennetaan ajoneuvoon, joka on toimitettu hyväksyttäväksi tämän säännön II osan mukaisesti, hälytysjärjestelmälle tämän säännön I osan mukaisen hyväksynnän saamiseksi edellytettäviä testejä ei toisteta.

9. Määritelmät

Tämän säännön II osassa sovelletaan seuraavia määritelmiä:

9.1 ’Hälytysjärjestelmällä’ tarkoitetaan ajoneuvotyyppiin alkuperäisvarusteina asennettujen komponenttien muodostamaa järjestelmää, jonka tarkoituksena on ilmaista ajoneuvoon kohdistunut murto tai luvaton toimenpide. Nämä järjestelmät voivat tarjota lisäsuojaa ajoneuvon luvatonta käyttöä vastaan.

9.2 ’Ajoneuvotyypillä sen hälytysjärjestelmän osalta’ tarkoitetaan ajoneuvoja, jotka eivät eroa selvästi toisistaan seuraavilta olennaisilta osin: a) valmistajan kauppanimi tai tavaramerkki b) ajoneuvon ominaisuudet, jotka vaikuttavat merkittävästi hälytysjärjestelmän toimintoihin c) hälytysjärjestelmän tai ajoneuvon hälytysjärjestelmän merkki ja tyyppi.

9.3 ’Ajoneuvon hyväksynnällä’ tarkoitetaan ajoneuvotyypin hyväksyntää kohdissa 10, 11 ja 12 esitettyjen vaatimusten mukaisesti.

9.4 Muut II osaan sovellettavat määritelmät esitetään tämän säännön kohdassa 2.

10. Yleiset vaatimukset

10.1 Hälytysjärjestelmä on suunniteltava ja valmistettava siten, että ajoneuvoon kohdistuvan murron tai luvattoman toimenpiteen yhteydessä hälytysjärjestelmä antaa varoitussignaalin. Hälytysjärjestelmä voi sisältää ajonestolaitteen. Varoitus on annettava äänimerkillä, johon voi lisäksi liittyä optisia varoituslaitteita. Se voi olla myös radiohälytys tai mikä tahansa näiden yhdistelmä.

10.2 Hälytysjärjestelmällä varustettujen ajoneuvojen on vastattava voimassa olevia teknisiä vaatimuksia, erityisesti sähkömagneettisen yhteensopivuuden osalta.

10.3 Hälytysjärjestelmä ja sen komponentit eivät saa kytkeytyä vahingossa varsinkaan moottorin käydessä.

10.4 Hälytysjärjestelmän tai sen sähkönsyötön vika ei saa vaikuttaa ajoneuvon toimintaturvallisuuteen.

10.5 Hälytysjärjestelmän ja sen komponenttien sekä niiden ohjaamien osien on oltava asennettu siten, että on mahdollisimman pieni riski, että joku saattaa ne toimintakelvottomiksi tai tuhoaa ne nopeasti ja huomiota herättämättä esimerkiksi käyttämällä yleisesti saatavilla olevia, halpoja ja helposti kätkettäviä työkaluja, laitteita tai välineitä.

10.6 Hälytysjärjestelmä on varustettava siten, että varoitussignaalipiirissä ilmenevä oikosulku ei millään tavoin estä järjestelmän toimintaa katkaistua piiriä lukuun ottamatta.

11. Erityiset vaatimukset

11.1 Suoja

11.1.1 Erityiset vaatimukset

Hälytysjärjestelmän on vähintäänkin havaittava ja ilmaistava ajoneuvon minkä tahansa oven, konepellin tai matkatavaratilan avaaminen. Valonlähteiden, esim. matkustajatilan valon, vioittuminen tai sammuttaminen ei saa haitata valvontatoimintoa.

Lisäanturit, jotka ilmaisevat tai näyttävät esimerkiksi

a) ajoneuvoon tunkeutumisen (esim. matkustamon, ikkunoiden käytön tai lasipinnan rikkoutumisen valvonta), tai

b) ajoneuvon varkauden yrityksen (esim. kallistusanturi),

ovat sallittuja, ja järjestelmässä tulee ottaa huomioon menetelmät hälyttimen tarpeettoman laukaisemisen estämiseksi (= väärä hälytys, ks. kohta 11.1.2).

Mikäli nämä lisäanturit tuottavat hälytyssignaalin myös murron (esim. lasipinnan rikkomisen) jälkeen tai ulkoisten vaikutusten (esim. tuulen) vuoksi, jonkin yllä mainituista antureista kytkemä hälytyssignaali saa kytkeytyä enintään 10 kertaa samalla hälytysjärjestelmän toimintajaksolla.

Tässä tapauksessa toimintajakso päättyy, kun ajoneuvon käyttäjä luvallisesti katkaisee järjestelmän toiminnan.

Eräät lisäanturityypit, joilla esimerkiksi tarkkaillaan matkustamoa (ultraääni, infrapuna) tai havaitaan ajoneuvon kallistuminen, voidaan poistaa käytöstä tarkoituksellisesti. Tämä on tehtävä erityisellä toimenpiteellä aina ennen hälytysjärjestelmän kytkemistä toimintaan. Antureita ei saa voida poistaa käytöstä, kun hälytysjärjestelmä on kytketyssä tilassa.

11.1.2 Suoja vääriltä hälytyksiltä

11.1.2.1 On varmistettava, ettei hälytysjärjestelmä voi kytkettynä eikä katkaistuna aiheuttaa hälytyssignaalin tarpeetonta antamista tilanteessa, johon liittyy a) ajoneuvoon kohdistuva isku: kohdassa 7.2.13 esitetty testi b) sähkömagneettinen yhteensopivuus: kohdassa 7.2.12 esitetty testi c) akun jännitteen aleneminen jatkuvan purkautumisen seurauksena: kohdassa 7.2.14 esitetty testi d) väärä hälytys matkustamon tarkkailussa: kohdassa 7.2.15 esitetty testi.

11.1.2.2 Jos hyväksynnän hakija pystyy osoittamaan esimerkiksi teknisen aineiston avulla, että suoja vääriä hälytyksiä vastaan on tyydyttävä, hyväksyntätesteistä vastaava tutkimuslaitos ei välttämättä edellytä kaikkien edellä mainittujen testien suorittamista.

11.2 Äänihälytys

11.2.1 Yleistä

Varoitusäänen on oltava selvästi kuultavissa ja tunnistettavissa ja erotuttava selvästi muista tieliikenteessä käytettävistä äänimerkeistä.

Alkuperäisvarusteena asennetun äänimerkinantolaitteen lisäksi voidaan asentaa erillinen äänimerkinantolaite hälytysjärjestelmän valvomaan osaan ajoneuvoa, jossa se on suojattava siten, että siihen ei pääse helposti tai nopeasti käsiksi.

Jos käytetään kohdassa 11.2.3.1 esitetyt vaatimukset täyttävää erillistä äänimerkinantolaitetta, hälytysjärjestelmä voi laukaista myös alkuperäisvarusteena asennetun äänimerkinantolaitteen, kunhan alkuperäisvarusteena asennetun laitteen peukalointi (usein helpommin ulottuvilla) ei vaikuta erillisen laitteen toimintaan.

11.2.2 Äänimerkin kesto

Vähintään: 25 s

Enintään: 30 s

Äänimerkki voidaan antaa uudelleen vasta ajoneuvoon kohdistuvan seuraavan luvattoman toimenpiteen yhteydessä eli edellä mainitun ajan kuluttua umpeen (rajoitukset: ks. kohdat 11.1.1 ja 11.1.2).

Hälytysjärjestelmän katkaisemisen on katkaistava signaali välittömästi.

11.2.3 Äänimerkkiä koskevat vaatimukset

11.2.3.1 Korkeudeltaan muuttumatonta ääntä tuottava (tasaisella taajuusalueella toimiva) laite, esim. äänitorvi: E-säännössä nro 28 olevan I osan mukaiset akustiset ym. ominaisuudet. Katkosignaali: Laukaisutaajuus 2 ± 1 Hz Signaalin kesto = tauon kesto ± 10 prosenttia

11.2.3.2 Taajuudeltaan vaihtelevaa ääntä tuottava laite: akustiset ym. ominaisuudet E-säännössä nro 28 olevan I osan mukaisesti, mutta siirtyminen molempiin suuntiin tapahtuu samalla tavalla kohtuullisen laajalla taajuuskaistalla, joka sijoittuu edellä mainitulle taajuusalueelle (1 800 – 3 550 Hz). Siirtymätaajuus 2 ± 1 Hz

11.2.3.3 Äänitaso Äänilähteen on oltava a) joko E-säännössä nro 28 olevan I osan mukaisesti hyväksytty äänimerkinantolaite tai b) E-säännössä nro 28 olevan I osan kohtien 6.1 ja 6.2 vaatimukset täyttävä laite. Jos kuitenkin käytetään eri äänilähdettä kuin alkuperäisvarusteena olevaa äänimerkinantolaitetta, vähimmäisäänitasoa voidaan pienentää E-säännössä 28 olevan I osan mukaisesti mitatulle tasolle 100 dB(A).

11.3 Optinen varoitus, jos sellainen on

11.3.1 Yleistä

Ajoneuvoon kohdistuneen murron tai luvattoman toimenpiteen yhteydessä laitteen on aktivoitava kohdissa 11.3.2 ja 11.3.3 tarkoitettu optinen varoitus.

11.3.2 Optisen varoituksen kesto

Optisen varoituksen keston on oltava 25 sekunnista 5 minuuttiin hälytyksen laukeamisesta. Hälytysjärjestelmän toiminnan katkaisemisen on katkaistava varoitus välittömästi.

11.3.3 Optisen varoituksen tyyppi

Ajoneuvon kaikki suuntavalaisimet ja/tai matkustamon valo sekä kaikki samassa virtapiirissä olevat valaisimet vilkkuvat.

Laukaisutaajuus 2 ± 1 Hz

Myös muut kuin äänimerkkiin tahdistetut varoitussignaalit ovat sallittuja.

Signaalin kesto = tauon kesto ± 10 prosenttia

11.4 Radiohälytys (radiokutsu), jos sellainen on

Hälytysjärjestelmään voi kuulua laite, joka antaa hälytyssignaalin radiolähettimen avulla.

11.5 Hälytysjärjestelmän kytkennän lukitus

11.5.1 Kun moottori on käynnissä, hälytysjärjestelmää ei saa voida kytkeä toimintaan tarkoituksellisesti eikä tahattomasti.

11.6 Hälytysjärjestelmän kytkeminen ja katkaiseminen

11.6.1 Kytkeminen Kaikki sopivat keinot hälytysjärjestelmän kytkemiseksi ovat sallittuja, kunhan ne eivät aiheuta vääriä hälytyksiä.

11.6.2 Katkaiseminen Hälytysjärjestelmän toiminta on voitava katkaista käyttämällä jotakin seuraavista laitteista tai niiden yhdistelmää. Myös muut vastaavan tuloksen antavat laitteet sallitaan.

11.6.2.1 Ulkopuolelta käytettävä (tämän säännön liitteen 6 vaatimusten mukainen) mekaaninen avain, jossa on vähintään 1 000 eri yhdistelmävaihtoehtoa ja joka voi olla yhdistetty ajoneuvon keskuslukitusjärjestelmään.

11.6.2.2 Sähköinen tai elektroninen laite, esimerkiksi kaukosäädin, jossa on vähintään 50 000 yhdistelmävaihtoehtoa ja johon kuuluu vaihtuva koodi ja/tai vähintään kymmenen päivän vähimmäiskiertoaika esim. siten, että vähintään 50 000 yhdistelmän tapauksessa kullakin 24 tunnin jaksolla on enintään 5 000 yhdistelmävaihtoehtoa.

11.6.2.3 Suojatun matkustamon sisällä oleva mekaaninen avain tai sähköinen tai elektroninen laite, jossa on viivetoiminto ajoneuvosta poistumista ja siihen nousemista varten.

11.7 Viive ajoneuvosta poistumista varten

Jos hälytysjärjestelmän kytkemiseen tarkoitettu kytkin on asennettu suojatun alueen sisäpuolelle, on varattava tietty aika ajoneuvosta poistumiselle. Viiveeksi on voitava säätää 15–45 sekuntia kytkimen käytöstä luettuna. Viive voi olla säädettävissä käyttäjän tarpeiden mukaan.

11.8 Viive ajoneuvoon nousemista varten

Jos hälytysjärjestelmän katkaisukytkin on asennettu suojatun alueen sisäpuolelle, on äänimerkin ja optisten varoitusten antamista voitava viivyttää vähintään 5 ja enintään 15 sekuntia. Viive voi olla säädettävissä käyttäjän tarpeiden mukaan.

11.9 Toimintatilanäyttö

11.9.1 Hälytysjärjestelmän toimintatila (kytketty/katkaistu, kytketyn tilan muuttuminen katkaistuksi ja päinvastoin) voidaan esittää matkustamossa olevalla optisella näytöllä ja sen ulkopuolella näytettävillä optisilla signaaleilla. Matkustamon ulkopuolella käytettävien optisten varoitusten taikka valaisimen ja merkkivalolaitteiden käytössä on noudatettava E-säännön nro 48 vaatimuksia.

11.9.2 Mahdollisista toimintatilan lyhytaikaisista muutoksista, kuten siirtymisestä kytketystä tilasta katkaistuun tilaan ja päinvastoin, on ilmoitettava optisesti kohdan 11.9.1 mukaisesti. Tämä optinen signaali voidaan antaa myös suuntavalaisimien ja/tai matkustamon valaisimien samanaikaisella käytöllä. Suuntavalaisimilla annettava optinen signaali saa kuitenkin kestää enintään kolme sekuntia.

11.10 Virtalähde

Hälytysjärjestelmän virtalähteenä on oltava joko ajoneuvon akku tai ladattava akku. Laitteessa voidaan käyttää myös ladattavaa tai ei-ladattavaa lisäakkua, mikäli sellainen on käytettävissä. Nämä akut eivät missään tapauksessa saa syöttää energiaa muille ajoneuvon sähköjärjestelmän osille.

11.11 Vaihtoehtoisia toimintoja koskevat vaatimukset

11.11.1 Automaattivalvonta, automaattinen vianilmoitin

Hälytysjärjestelmää kytkettäessä voidaan käyttää automaattivalvontaa, joka havaitsee mahdollisesti poikkeavat tilanteet, kuten auki olevat ovet, ja ilmoittaa niistä.

11.11.2 Vaarahälytin

Vaarahälytin saa antaa hälytyksen optisella ja/tai äänimerkillä ja/tai radion välityksellä riippumatta hälytysjärjestelmän tilasta (kytketty tai katkaistu) ja/tai toiminnoista. Hälytys on laukaistava ajoneuvon sisäpuolelta, eikä se saa vaikuttaa hälytysjärjestelmän tilaan (kytketty tai katkaistu). Lisäksi ajoneuvon käyttäjän on voitava katkaista hälytys. Kun hälytys annetaan äänimerkillä, sen kestoa ei saa rajoittaa. Vaarahälytin ei saa estää moottorin käyttöä eikä sammuttaa käynnissä olevaa moottoria.

12. Testausolosuhteet

Kaikki ajoneuvon hälytysjärjestelmän ja hälytysjärjestelmän komponentit on testattava kohdassa 7 esitetyn menettelyn mukaisesti.

Tätä vaatimusta ei sovelleta

12.1 komponentteihin, jotka on asennettu ja testattu ajoneuvon osana, riippumatta siitä, kuuluuko ajoneuvoon ajoneuvon hälytysjärjestelmä tai hälytysjärjestelmä (esimerkiksi valaisimet), tai

12.2 aiemmin ajoneuvon osana testattuja komponentteja, jos niiden tueksi on esitetty asiakirjanäyttöä

12.3 komponentteihin, jotka eivät ole osa ajoneuvoa, esimerkiksi avaimet.

13. Ohjeet

Jokaisen ajoneuvon mukana on oltava seuraavat ohjeet:

13.1 Käyttöohjeet.

13.2 Huolto-ohjeet.

13.3 Järjestelmään tehtäviä muutoksia tai lisäyksiä koskeva yleinen varoitus.

14. Ajoneuvotyypin muutokset ja hyväksynnän laajentaminen

14.1 Kaikista ajoneuvo- tai komponenttityyppiin tehtävistä tähän sääntöön liittyvistä muutoksista on ilmoitettava ajoneuvo- tai komponenttityypin hyväksyneelle tyyppihyväksyntäviranomaiselle. Tyyppihyväksyntäviranomainen voi tämän jälkeen a) valmistajaa kuultuaan päättää, että on myönnettävä uusi tyyppihyväksyntä, b) soveltaa kohdan 14.1.1 (Tarkistus) mukaista menettelyä ja tarpeen mukaan kohdan 14.1.2 (Laajennus) mukaista menettelyä.

14.1.1 Tarkistus Jos ilmoituslomakkeisiin kirjatut tiedot ovat muuttuneet ja tyyppihyväksyntäviranomainen katsoo, ettei tehdyillä muutoksilla todennäköisesti ole merkittävää kielteistä vaikutusta ja että ajoneuvon hälytysjärjestelmä joka tapauksessa edelleen täyttää vaatimukset, muutosta pidetään ”tarkistuksena”. Tällaisessa tapauksessa tyyppihyväksyntäviranomaisen on tarvittaessa annettava uudelleen ilmoituslomakkeiden tarkistetut sivut ja osoitettava selvästi jokaisella tarkistetulla sivulla muutoksen luonne ja sivun uudelleenantamisen päivämäärä. Myös ilmoituslomakkeiden konsolidoidun, päivitetyn toisinnon, johon on liitetty yksityiskohtainen kuvaus muutoksista, katsotaan täyttävän tämän vaatimuksen.

14.1.2 Muutosta pidetään ”laajennuksena”, jos ilmoituslomakkeiden tietojen muutoksen lisäksi a) tarvitaan uusia tarkastuksia tai testejä tai b) jokin ilmoituksen tieto (lukuun ottamatta sen liitteitä) on muuttunut tai c) pyydetään hyväksyntää myöhemmän muutossarjan mukaisesti sen voimaantulon jälkeen.

14.2 Hyväksynnän vahvistaminen tai epääminen, jossa eritellään muutokset, annetaan kohdassa 4.3 täsmennetyllä menettelyllä tiedoksi tätä sääntöä soveltaville sopimuspuolille. Myös ilmoituslomakkeiden ja testausselosteiden hakemistoa, joka on liitetty ilmoituslomakkeeseen, on muutettava niin, että siitä käy ilmi viimeisimmän tarkistuksen tai laajennuksen päivämäärä.

14.3 Hyväksynnän laajennuksen myöntävän tyyppihyväksyntäviranomaisen on annettava sarjanumero kaikille kyseistä laajennusta koskeville ilmoituslomakkeille.

15. Tuotannon vaatimustenmukaisuutta koskevat menettelyt

Tuotannon vaatimustenmukaisuuden testausmenettelyjen on vastattava sopimuksen liitteessä 1 (E/ECE/TRANS/505/Rev.3) vahvistettuja menettelyjä, ja seuraavien vaatimusten on täytyttävä:

15.1 Tämän säännön mukaisesti hyväksytyt ajoneuvot ja komponentit on valmistettava siten, että ne vastaavat hyväksyttyä tyyppiä ja täyttävät tämän säännön asianomaisten osien vaatimukset.

15.2 Kullekin ajoneuvo- tai komponenttityypille on tehtävä tämän säännön asianomaisissa osissa määrätyt testit tilastollisesti valvotusti ja sattumanvaraisesti sekä säännöllisen laadunvarmistusmenettelyn mukaisesti.

15.3 Hyväksynnän myöntänyt viranomainen voi milloin tahansa tarkastaa kussakin tuotantolaitoksessa sovellettavat vaatimustenmukaisuuden valvontamenetelmät Tällaisia tarkastuksia tehdään tavallisesti kerran kahdessa vuodessa.

16. Seuraamukset vaatimustenmukaisuudesta poikkeavasta tuotannosta

16.1 Tämän säännön mukaisesti ajoneuvolle tai komponentille myönnetty tyyppihyväksyntä voidaan peruuttaa, jos kohdassa 15 vahvistettuja vaatimuksia ei noudateta.

16.2 Jos tätä sääntöä soveltava sopimuksen sopimuspuoli peruuttaa aiemmin myöntämänsä hyväksynnän, sen on viipymättä ilmoitettava tästä muille tätä sääntöä soveltaville sopimuksen sopimuspuolille liitteessä 2 esitetyn mallin mukaisella ilmoituslomakkeella.

17. Tuotannon lopettaminen

Jos hyväksynnän haltija lopettaa kokonaan tämän säännön mukaisesti hyväksytyn ajoneuvotyypin tai komponentin tyypin valmistuksen, sen on ilmoitettava tästä hyväksynnän myöntäneelle viranomaiselle. Ilmoituksen saatuaan viranomaisen on ilmoitettava asiasta muille tätä sääntöä soveltaville sopimuksen sopimuspuolille liitteessä 2 esitetyn mallin mukaisella ilmoituslomakkeella.

18. Hyväksyntätestien suorittamisesta vastaavien tutkimuslaitosten ja tyyppihyväksyntäviranomaisten nimet ja osoitteet

Tätä sääntöä soveltavien sopimuksen sopimuspuolten on ilmoitettava Yhdistyneiden kansakuntien sihteeristölle tyyppihyväksyntätestien suorittamisesta vastaavien tutkimuslaitosten sekä niiden tyyppihyväksyntäviranomaisten nimet ja osoitteet, jotka myöntävät hyväksynnät ja joille toimitetaan lomakkeet todistukseksi hyväksynnästä tai hyväksynnän laajentamisesta, epäämisestä tai peruuttamisesta.

(1) Ajoneuvojen rakennetta koskevan konsolidoidun päätöslauselman (R.E.3) määritelmien mukaisesti, asiakirja ECE/TRANS/WP.29/78/Rev.6 (https://unece.org/transport/standards/transport/vehicle-regulations-wp29/resolutions).

(2) Huomioon otetaan ainoastaan ajoneuvot, joissa on 12 voltin sähköjärjestelmä.

(3) Vuoden 1958 sopimuksen sopimuspuolten tunnusnumerot esitetään ajoneuvojen rakennetta koskevan konsolidoidun päätöslauselman (R.E.3) liitteessä 3 (asiakirja ECE/TRANS/WP.29/78/Rev.6 (https://unece.org/transport/standards/transport/vehicle-regulations-wp29/resolutions).